khistorydata/jeongjo-sjw-relations huggingface dataset:
정조 19년 · 목
慶尙監司趙鎭宅以晉州牧民家二十七戶被燒馳啓敎以依他邑例別施蠲減之恤典俾無方春失所之患
정조 19년 · 강
以李得臣爲知義禁李祖承爲同義禁竝前望也
정조 19년 · 강
飭京畿監司徐有防發巡
정조 19년 · 목
敎曰省部不可愆時況兼監賑之行則此時畿伯豈在營中嚴飭一兩日內發巡
정조 19년 · 목
有鄭妻押付之命而不善擧行也
정조 19년 · 강
命興陽獄囚朴貞孝減死決處
정조 19년 · 목
刑曹啓言因興陽縣殺獄罪人朴貞孝獄事有參判參議具意見粘啓之命矣參判金魯永以爲貞孝旣是諸從之兄又是主事之人始焉淸水加縳末又經宵不解遂至先自犯手亦使群從交縛斃人於三日之內貞孝之爲正犯烏可已乎至若尙孝替當之計雖似念老叔貽慽之厚意而安知非成兩犯而亂獄情乎罪人朴貞孝連加嚴訊期於得情參議尹得孚以爲與應伊始鬪者仁孝也追到敺踢仍爲結縳者貞孝也而仁孝則自以孼由已作禍及堂兄至於自縊苟使當初無應伊之作梗則豈有貞孝之縛打苟無應伊之致死則又安有仁孝之自裁乎以此推之仁孝之死雖云自裁實由應伊今以貞孝又償應伊之命似或有一獄兩償之冤且當初應伊之與仁孝相鬪也仁孝年方强壯亦有手足豈有不爲互相敺踢獨見被打之理且其親兄尙孝目見其弟之被打昏僕則奚但止於數次批頰而已乎揆以事理終不能無疑此則參看無人鉤覈未易若夫貞孝之手敺石打縛之又縳甚至於水漬麻索經夜不解致使應伊殞命於三月之內斷案已成其子宗讚爲父鳴冤之說又皆落空於按査之下凡在執法之列何敢有所容議請罪人朴貞孝依前訊推期於輸款敎以參議所見果然一死二償亦關獄體付輕之論在所當從減死決處事分付道臣
정조 19년 · 강
遞承旨李晩秀以南公轍代之以洪仁浩爲承旨竝前望也
정조 19년 · 강
召見禮曹判書閔鍾顯于重熙堂
정조 19년 · 목
予曰本宮奉安祭兼行於別大祭則果何如鍾顯曰兼行恐合事宜矣予曰告由祭吉日更令日官推擇乎鍾顯曰俄果詳問于日官處則來月二十一日大吉位版造成吉日二十一日卯時爲吉云矣予曰道伯如未發程此意預令知悉
정조 19년 · 강
特諭領議政洪樂性省墓時都尉貴主墳山亦爲格外榮掃
정조 19년 · 목
敎曰領相之司馬回榜在今年而內外孫皆登大小科事旣稀異禮當報本此蓋都尉文懿公曁貴主積慶蔭庇領相筋力亦足往來聞欲從近省掃已許之都尉貴主墳山雖是格外亦爲呈辭之意左承旨傳諭于領議政
정조 19년 · 강
以尹師國爲刑曹判書前望也
정조 19년 · 강
命右議政蔡濟恭下去華城董飭考簿及墾土之役
정조 19년 · 목
敎曰儀軌編摩自有所重而因卿在京考簿擧行每多遲滯墾土播植亦係城餉之大關此時總理之任不可許久在京一兩日內下去董飭事遣備郞傳諭于總理大臣右議政
정조 19년 · 강
稷山縣監丁遇泰抱川縣監趙重鎭相換口傳也
정조 19년 · 강
命皇壇典祀官勿以參下官塡差
정조 19년 · 목
承旨洪義榮啓言皇壇祭享事體自別攝享時典祀官必以太常判官塡差判官若有崸則僉正主簿中擇差勿以參下官苟充之意請分付該曹及該寺以爲定式遵行之地從之
정조 19년 · 강
命江都加分耗條許補賑資仍命前留守所請舟師所預備條歸宿處區別狀聞
정조 19년 · 목
備邊司啓言江華留守權欕狀啓以爲本府餉米當分餘貯尙不足於府民今朔中巡以所屬十三鎭昨秋還穀太半停減春無可分景色遑急留庫米中加得二千八百石然後可以塗抹俵給本府舟師所木物屬公錢取用賑資之意前留守已爲狀聞啓下而舟師備豫條之不存名色亦甚可悶在前荒年請得加分原數則分給還民耗條則先除補賑其例相續上項所請加分米二千八百石中除其耗條補用於賑資不足數則舟師錢不至乾沒糶賑有兼濟之效亟令廟堂稟旨分付矣江都民情旣甚遑急還穀元數太半停減守臣之狀請加分不是異事而加分耗條之許令補賑便作近年已例則幷依狀請許施前留守所備豫條似不在取用賑資之中其歸宿處更爲區別狀聞之意請分付允之
정조 19년 · 강
奉朝賀金鍾秀上疏賜批
정조 19년 · 목
疏略曰臣晩始得聞鄭妻還發配所之合啓蒙允而金吾草記批久不下噫噫此何爲耶夫以鄭妻通天之罪惡至今保有首領臣雖仰認聖意之有在而臣分民彝則已墜地矣畿島簿竄大是失刑復近輦轂初非可議至若庚戌秋以後去處之不明覈則廷臣不忠不誠之罪固無所逃而亦豈非殿下無前之過擧有以致此耶年久之臺啓幸獲因事端準請而畢竟倘又歸於有名無實則從此神人之憤尤無以少洩而國不國矣金吾配單之始因不卽下終歸中寢古無是也偶一有之尙玷治化仍成謬例大關刑政況可擬議於此等劇逆乎臣一疾四朔去鬼不遠而一部明義之平生籍手者一息未泯之前不敢以臣身之已退而不言惟聖明察焉目今妖逆伏罪中外拭目向來絲綸中明諭一款之以非其時而姑忍者已有月矣而其後大臣箚批乃以明諭一款定以勿爲爲敎鳴呼明諭之旣發端而中止者雖未敢知大聖人範圍之若何而籍令其害止於腹心羽翼之漏綱宗社之憂尙云不淺萬分一事有關於卞白聖誣者則因仍揜置其於臣子痛骨之至情何仄聽多日尙未聞有小大齊聲力請明諭之擧則區區下懷逾久而逾不堪躁鬱特以事係討逆不免牽連旁及迹近潛越臣罪萬死批以卿不以卿身之已退爲嫌猶復刺口竭論於目下鄭妻還處事豈不知卿之若心在於一部明義錄義理也哉然傳旨昨旣啓下該府自當擧行卿似未及聞知而有此疏矣附陳昨冬事明諭一款諭之非難正恐刮目之未易收效與其紙上空言都歸於大無當曷若以闡揚發揮之功付之當局公卿之爲省約而尊嚴卿見此想亦犂然知予心矣但今人不肯擔着於事爲一日二日漠無統攝此正悶事卿之所愼近獲勿藥前此周急亦或有助於藥餌之用耶適因吏官之行先訊安否兼叩調度仍命遣史官傳諭
정조 19년 · 강
重推金吾當該堂上拿處都事南陽履
정조 19년 · 목
政院啓言知義禁李得臣同義禁李集斗李祖承都事南陽履迫暮齊到以爲終日搜覓城內外萬無斯得之望來伏闕外惶恐俟勘云成命之下莫重罪人之發配擧行以至兩日尙爾稽滯末乃以無以搜得爲言事未前有萬萬駭然所當重勘敎以豈敢曰來伏闕外乎國綱所在萬萬駭然當該堂上爲先從重推考都事拿處
정조 19년 · 강
御仁政殿行文武科放榜
정조 19년 · 목
具遠遊冠絳紗袍乘輿出協陽門詣仁政殿降輿陞座宗親文武百官分東西行禮訖回班序立新榜文武入庭行禮訖賜花牌宣醞陳賀如儀禮畢乘輿出仁政門由協陽門還內
정조 19년 · 강
命以明日親臨賜酒肴於新榜文武
정조 19년 · 목
敎曰明日文武新恩謝恩役賜酒賜肴當親臨該房知悉侍衛入直擧行事分付
정조 19년 · 강
命領議政洪樂性省掃時致祭永安都尉貞明貴主
정조 19년 · 목
因樂性豐德長湍等地掃墳呈辭敎以都尉貴主山所省掃時當致祭祭文親撰左承旨洪義榮賚去而大臣爲獻官此呈辭則給由馬澆奠床備給依例分付卿其祗受事遣史官傳諭啓下之呈辭令傳諭史官還傳
정조 19년 · 강
雲觀進協吉通義提調以下施賞有差
정조 19년 · 목
先是命雲觀裒輯日家諸書刪繁正訛分爲十門以便考據凡二十有二編賜名曰協吉通義登梓壽傳至是印進敎曰新編協吉通義今日印進纂輯校正堂上觀象監提調禮曹判書閔鍾顯熟馬一匹面給編書本監官察訪池日賓前別提池景喆相當職除授前敎授池景泌兼敎授全宗周前正李廷馥令該衙門高品付料監印官及寫字官畵員員役工匠令該曹分等施賞其中寫字官高品付料
정조 19년 · 강
禮曹以咸興永興兩本宮告由祭位版造成奉安祭別大祭及香祝親傳吉日啓
정조 19년 · 목
該曹啓言咸興本宮告由祭永興本宮告由祭奉安祭香祝親傳四月十一日咸興本宮告由祭永興本宮告由祭同月二十一日位版造成同月二十一日卯時奉安祭兼行別大祭同月二十六日爲吉請以此日時擧行允之
정조 19년 · 강
命明日武臣堂上祿試射仍爲設行
정조 19년 · 목
兵曹以殿座相値啓有是命
정조 19년 · 목
疏略曰夫鄭妻者明義書中諸賊之一根柢也此不致辟簿黜近甸神人同惋厥惟久矣況又匿形潛出不知所在此何許變怪也事是不虞跡固莫測至于今六七年間在廷諸臣然疑相顧不敢直陳一語臣亦自知爲姑重臣宋載經之罪人也雖然殿下所以處此者豈不有欠於聖德之磊落光明也哉日昨三司還配之請縱蒙批允而金吾緹騎徊徨街路莫省所從罪人則所在晏然不自伏罪鳴呼此又何許變怪也彼雖冥悍之一女子亦應知君命之可畏國法之至嚴而乃敢隱身深處竊睨朝廷有若小兒之迷藏者然只此一罪可勝誅哉似今擧措如翫如戲何以威亂賊而嚴義理乎惟彼金吾諸臣持國法奉君命而未能譏得一罪人一日二日徒損國體其不職之罪固宜嚴勘而殿下又亟降明旨使罪人卽刻自現恭受王章則君綱乃尊國法乃行而群黎百姓亦知天下有義理之可畏也伏願殿下勿以已允之命謂以勘斷仍將當行之典赫然快施焉批以事必師古政貴率舊今日之處鄭妻者卽孝廟朝所以處於世龍妻之故事已例也世龍妻與鄭妻處地旣恰似坐犯又相同則孝廟朝所以處世龍妻事今日若不倣用於鄭妻則其可曰師古乎率舊乎嘗聞故老之說世龍妻脫自濟州謫所潛接於慶熙宮之備邊司朝房而勿使朝廷知之至今傳以爲盛事在其時左右布列於朝廷者果皆何許名碩而無一人指摘抗言於筵席章牘之際者何意也然以古今習俗之異宜不得不勉屈群請有司無狀不卽擧行寧有如許戲劇之事乎此則卿言是矣至於不卽自現云云未必爲然以其未獲宥命於慈殿蹤跡如浮雲予亦衣糧之支費歲給而已在處去處未嘗一番提詰彼雖欲自現從何聞知而爲之北山之底西城之外畿邑海郡各有買宅禁府之曰以不知亦可謂不可使聞卿其勿辭行公
정조 19년 · 강
行副司直李秉鼎上疏賜批
정조 19년 · 목
疏略曰今此鄭妻之還發配所臺啓已允傳旨且下而一日二日斯得無處尙稽王府之擧行致勤該堂之飭敎若曰擧行有路而該府不卽奉承則該堂之罪難逭若曰擧行無路而該府末由奉承則國綱之墜無餘有一於此則君之綱臣之分其將從此而掃地矣鳴呼以聖人人倫之至必欲以恩而掩義臣雖無狀豈不仰認我聖上至仁盛德而其於罪盈惡極天地祖宗之所共誅非殿下所得以私何哉又況屈典章竄畿島之不足乃反毀撤防守任其所之今又只從合啓有名無實使滿朝簪紳相率入於虛僞彌縫之域而莫之顧也鳴呼今日廷臣之罪尙何言哉一自庚戌秋以後鄭妻之不在棘籬夫孰不知而旣難質言褎如充耳不忠不誠已多年所日前臺批之十行誨責大哉王言實爲廷臣之頂針而萬有一命令施措之際若或有欠於懋實則其於大聖人風行草偃之義尤果何如也伏乞聖上穆然遠覽夬施王章俾國法嚴而人志定焉批以卿不見兵判疏批乎旣從臺啓之後不卽發配固甚如何往古來今有國有法官而幺麼發配不能按例擧行反以在處之在何仰請處分者其可曰有國有法官乎朝家設或査詰而知之亦豈數示指敎不願事面乎
정조 19년 · 강
應敎鄭尙愚校理金義淳聯箚賜批
정조 19년 · 목
箚略田噫嘻鄭妻之千罪萬惡覆載難容而島置未幾近畿簿黜刑政之失已無可言近年以來事雖然疑跡實難測而在廷諸臣之幾年不敢直言今日始欲抗論不忠不誠之罪無所逃矣雖然豈可因群下不忠不誠之罪而使隄防破壞刑政墜失國不得爲國人不得爲人乎追尋去處還置配所不容一刻暫緩而一日二日尙未斯得設置王府將焉用哉兩司諸臣譴罰之請在所當言而臺批雖有姑觀之敎成命已至多日該府尙未擧行失職之罪已無所逃臣等謂亟從兩司之請當該禁府堂郞竝施重勘另加嚴飭卽速査得發配批以該府事非不駭然擧行之前有難徑勘矣
정조 19년 · 강
大司憲閔台爀大司諫兪漢謨掌令韓用鐸持平鄭履綏金熙華正言申漵聯箚賜批竝命遞差捧納承旨洪仁浩亦爲遞差
정조 19년 · 목
箚略曰噫嘻鄭妻之千妖萬惡已有臺啓之具書又有前席之齊籲今不必更煩天聽而旣斁之義理庶有復伸之道共憤之輿情得有少洩之望則王府擧行固當急卽押送使不得一刻偃然自在而迺以不能搜得肆然入稟揆以紀綱萬萬寒心傳旨之頒下已至屢日尙不得發配近日國綱雖云掃地古今天下寧有是耶臣等謂當該堂郞不可拿推而止堂上則施以譴削之典郞廳施以竄配之典斷不可已也臣等又於鄭昌順竄配傳旨置之之敎不覺瞠然也治其枝葉比諸根株雖屬末節而原啓所論極其深重則幷與簿竄而置之至使自同平人無所懲畏者豈非刑政之乖當哉臣等亦謂鄭昌順竄配之命卽賜反汙宜矣批以該府堂郞勘罪事姑且觀之亦可矣鄭昌順竄配之命卽賜反汙宜矣事傳旨分揀已久矣何以更請反汙乎況措辭與結語太欠照察難免不審之責卿等遞差捧納承旨亦爲遞差
정조 19년 · 강
拿問金城縣令朴宗福
정조 19년 · 목
江原監司李勉兢狀啓以爲卽者金城縣令朴宗福謂以久未省掃一邊成送由狀於臣巡到所一邊輸送所佩兵符於原定兼官淮陽府使仍爲發行除非親病急報則不敢擅行自是不易之規而今乃不待許由不請兼任擅送兵符忙急發行萬萬駭然朴宗福爲先罷黜其罪狀請令攸司御處其代卽速差出下送敎以雖與投印有異紀綱所在萬萬駭然令該府拿問考律嚴勘其代令該曹口傳差出待下批一兩日內辭朝
정조 19년 · 강
以趙用鎭爲金城縣令口傳也
정조 19년 · 강
時原任大臣率二品以上求對不許
정조 19년 · 목
因求對啓辭予命政院因何事求對問于大臣書入政院啓言依下敎問于時原任大臣則以爲臣等以鄭妻事有稟達事來待矣敎以鄭妻事臺啓旣允則請對有何可奏之事乎大臣識道理必不以鄭妻在處仰請指示則可奏者何說退去
정조 19년 · 강
御萬八門受新榜文武謝恩宣醞
정조 19년 · 목
具翼善冠袞龍袍陞座新榜文武入庭行禮訖宣賜酒肴
정조 19년 · 강
以李晩秀爲承旨前望也
정조 19년 · 강
命以明日親臨水操於挹淸樓
정조 19년 · 목
予命承旨書傳敎曰江漢浮浮武夫滔滔渚花鋪錦汀柳吐絮習戰於昆明講武於望遠此政其時日前點閱八江船隻時留爲三百數十餘艘足用於尖札隊伍克詰之擧水陸無間而近規之專於陸而忽於水有非竝行之意明日臨挹淸樓之控海門以試其坐作進退之節五江津渡別將等各率管下軍兵公私船隻聚待於風月亭前洋事分付書訖承旨南公轍進曰水操擧行一有司足矣旣非親屈至尊之事況今日候寒暖不適只宜端拱九重深趁節宣之方而遽有此江外動駕之命中外之駭惑當如何惟願亟賜反汗焉承旨李晩秀曰傳敎則雖已承書而此紙一下必致群情之惑臣不敢頒布矣予曰承旨有何所知敢此云云乎晩秀曰臣等固不敢臆逆而年前江樓移蹕之擧至今思之魂夢猶驚今此動駕之命又在於是地臣等其何敢奉承乎公轍曰壂下此擧萬萬過中矣親臨水操於京江殊非賁飾昇平之擧且今諸路旣皆停操而京操之不時擧行尤豈不有礙膽聆乎亟命收還傳敎焉予曰承旨竝當遞差卽爲出去公轍等曰臣等猶復待罪閣銜傳敎收還之前不敢退矣予曰閣銜亦當減下速爲退去仍荐下嚴敎諸承旨始退
정조 19년 · 강
命明日動駕時壯勇大將率三營軍兵隨駕留陣則訓將爲之
정조 19년 · 목
兵曹啓言大駕詣挹淸樓親閱水操時隨駕禁軍及馬步軍以幾番幾哨磨鍊而留陣及餘軍留營何以爲之敎以壯勇大將率三營馬步軍兵及標下旗鼓隨駕禁軍全數隨駕而訓將率訓局步軍五哨守總兩營標下軍留陣事分付其餘留營依例爲之
정조 19년 · 강
命明日閱武時只禁軍馬軍及各其別將着甲曺餘竝除之
정조 19년 · 목
兵曹啓言在前閱武時隨駕大將及馬步軍着甲曺矣今亦依此擧行乎敎以與陸操有異大將及步軍除甲曺禁軍馬軍與各其別將着甲曺隨駕事分付百官甲曺雖載五禮儀今番則除之事分付
정조 19년 · 강
命領議政洪樂性留都
정조 19년 · 목
敎曰明日旣用郊行之例留都大臣依例磨鍊而扈衛軍只以受料人率領結陣申時聚待罷漏後結陣事分付政院以何大臣留都啓稟命領議政留都
정조 19년 · 강
以鄭好仁爲守宮大將
정조 19년 · 강
敍仍前禁將金持默前御將李漢豐遞右捕將李儒敬仍任前捕將柳孝源
정조 19년 · 목
敎曰壯勇大將使之都領隨駕矣更思有本營領軍以禁將都領隨駕前大將金持默給牒敍用牌招傳授命召御營前大將李漢豐亦爲給牒敍用一體牌招傳授命召○敎曰明日擧動時留都捕將以前大將李邦一權察牌招聽傳敎有難等待其上來右捕將李儒敬許遞前大將柳孝源仍任牌招傳授命召及大將牌傳令牌
정조 19년 · 강
命文臣製述文武臣殿講還宮後更稟
정조 19년 · 강
有政吏曹判書尹耆東參判黃昇源進
정조 19년 · 목
以洪聖淵爲大司憲徐有成爲大司諫李益恢爲掌令洪樂敏愼性眞爲持平李尙寯爲正言李遇濟爲校理李義甲爲副校理沈興永爲修撰李景溟爲副修撰徐有隣爲判義禁趙瑍爲分內局提調
정조 19년 · 강
遞大司憲洪聖淵掌令李益恢持平洪樂敏愼性眞大司諫徐有成司諫李羽逵獻納洪克浩正言李運行李尙寯
정조 19년 · 목
敎曰雜科覆試在今日監試官望筒尙不修正山林外在外及未肅拜諸臺許遞前望單子入之待下批牌招以爲推移進去之地
정조 19년 · 강
遞差副應敎尹光普校理李遇濟副校理李羲甲
정조 19년 · 강
遞差副總管姜彝正李太亨林道浩遞都總管李敏輔
정조 19년 · 목
因總府追省記敎以兼察之命何時下敎尙不推移以致申後煩稟當該諸副總管遞差都總管耆耇人亦爲許遞前望單子入之待下批牌招察任
정조 19년 · 강
時原任大臣率卿宰更爲求對不許
정조 19년 · 목
政院啓言時原任大臣伏承退去之批旨尤不勝抑鬱更爲率卿宰冒罪求對矣敎以昨批今諭已言之甚詳卿等退去
정조 19년 · 강
領議政洪樂性左議政兪彥鎬領敦寧金履素判府事金憙李秉模聯箚賜批
정조 19년 · 목
箚略曰鄭妻之千罪萬惡昭載明義一部今不必費辭臚列而目下第一義惟在於爲先還配少洩神人之憤壂下已許之矣朝野已聞之矣王府擧行急於星火卽四百年關和而今至四日未之斯得諸臣之歸罪金吾似矣以臣等之區區愚見設以身處之亦無怪乎擧行之尙稽噫嘻惟彼罪人旣異於男子又異於閭巷婦女雖使府官散四求覓之北而曰不知之西而曰不知則其將何從而搜之何從而得之臣等若蒙許借方寸之地則竊有可以反復仰陳者伏願亟許召接千萬顒祝治箚將上之際伏見傳敎下者有親臨水操之命有國所重在於詰戎水陸之操固不可闕一而我國京江之操其制絕罕豈可以具節目於倉卒之間申號令於造次之頃乎且今諸路停操京操雖異鄕操公私船隻之不時收聚尤豈不有礙於中外之膽聆乎況親勞玉趾遠臨江干恐有違於節宣之方伏乞亟寢成命以愼大聖人動作焉批以鄭妻事誠若卿等之言雖難專責該府而使該府推尋之外豈更有何許官司替當該府事乎勢將嚴飭該府而已矣許借方寸之地則有可以反覆仰陳云云卿等之言未知爲可不待反覆初無固拒卿等入侍徒添酬應卽爲退去附陳事非特爲詰戎年來頁痼之症每在於膈肺之間昨年再昨年經歷卿等想亦記有近因日䐘頗有煩憊之形現者一日行氣效及數旬兼爲治病而有此擧卿等則反以爲有違於節宣之方乎仍命遣史官傳諭
정조 19년 · 강
拿處假注書吳泰曾趙台榮
정조 19년 · 강
遞差判義禁徐有隣
정조 19년 · 목
有隣求對敎以大臣箚批見之之後更爲請對有何可稟可達之事乎啓辭則還給遞差
정조 19년 · 강
應敎鄭尙愚校理金羲淳聯箚賜批
정조 19년 · 목
箚略曰伏見傳敎下者有閱武水操之命竊不勝憂惶罔措不知所以爲言也京江水操成廟朝以後所未行之事素無操鍊之卒又無操鍊之具而遽欲行之則其勞民動衆煩費騷擾當如何哉惟我聖上愛恤民力撙節宂費雖是當行之事每軫省約之方乃於太平之時欲行久曠之擧不念勞民煩費之憂豈不有欠於仁恩之本意也哉伏況近日以來春氣雖似和暢朝晝猶且異候江干虛曠未免䟱冷此時勞動移蹕臨御尤豈不有妨於節宣保嗇之方乎伏乞亟寢成命焉批以此擧政爲保嗇詰戎餘事矣
정조 19년 · 강
命外營親軍衛當朔試射人格者施賞有差
정조 19년 · 목
柳葉箭秩左列親軍衛閑良崔彭得右列親軍衛閑良李周彬等二人邊三中左列親軍衛出身元仁奎貫一中邊一中各筒箇一部正憲崔道泰等八人邊二中各木一疋騎蒭秩左列親軍衛嘉善李得弘等四人二中各弓一張鞭蒭秩左列親軍衛正憲崔道義等三十八人六中各木一疋左列親軍衛李得弘等二十八人五中各米三斗出身權得經等十八人四中金春福等五人三中各米二斗鐵箭秩左列親軍衛嘉善金允泰一矢一百五十三步二矢一百五十步三矢一百四十五步邊將除授右列親軍衛閑良金殷喆一矢一百五十二步二矢一百四十六步三矢一百四十八步直赴殿試閑良李學賢一矢一百四十八步二矢一百四十六步三矢一百四十四步李源會一矢一百四十步二矢一百四十九步三矢一百四十八步竝直赴會試閑良朴致達一矢一百四十步二矢一百三十八步三矢一百三十四步筒箇一部木箭秩右列親軍衛閑良金殷喆一矢二百七十九步二矢二百六十四步三矢二百五十四步李玉鉉一矢二百六十七步二矢二百四十五步三矢二百五十一步金魯巖一矢二百四十五步二矢二百五十二步三矢二百五十四步各米三斗曹允兢一矢二百四十八步二矢二百四十五步三矢二百四十七步李明漢一矢二百四十步二矢二百五十步三矢二百四十六步各米二斗小布秩左列親軍衛閑良李德寬四中筒箇一部正憲崔道義等五人三中各箭竹一百箇外帑庫仍敎以今番係是初行之朔試射賞格拔例優給此後各別隸習俾有實效邑內武士今朔試射同爲擧行乎如未爲之來朔追後試取
정조 19년 · 강
詣別營御挹淸樓行水操
정조 19년 · 강
罷兵曹判書沈煥之參議金載翼參知成德雨職汰正郞洪秀晩佐郞宋知濂
정조 19년 · 목
禁喧及侍衛不善擧行也
정조 19년 · 강
罷承旨李祖源李儒慶李肇源職
정조 19년 · 목
敎曰今日閱武時承旨數人外皆未齊到入侍承旨外諸承旨幷罷職
정조 19년 · 목
敎曰親臨閱武事體何如而以其狹窄大臣百官雖不入參兵曹總府侍衛旣皆入來則別雲劍不可不備員而令行公堂上差出成命已久尙不擬入當該堂上從重推考斯速擬入以爲備員侍衛之地
정조 19년 · 강
仍任兵曹判書沈煥之
정조 19년 · 목
敎曰不能禁喧與入直堂上有異判堂勿捧傳旨牌招入來侍衛
정조 19년 · 강
以趙尙鎭洪仁浩丁若鏞鄭尙愚爲承旨前望尙愚新資也
정조 19년 · 강
遞承旨趙尙鎭洪義榮李晩秀仍任前承旨李祖源李儒慶李肇源
정조 19년 · 목
敎曰都承旨聞有實病與左承旨右承旨許遞聞其事勢似然前承旨李祖源李儒慶李肇源仍任牌招先入侍後謝恩
정조 19년 · 강
以沈頤之爲內局提調前望也
정조 19년 · 목
敎曰是歲是慶慶與歲會恭陪八日之慈駕誕擧三嵩之盛禮庸答天眷丕餙邦庥宣餠旣遍於百僚頒花至及於三軍酒闌洛南而群老醉矣米坻新豐而四民飽矣鵠面鶉衣釜饘而濟飢龍舳鯨濤船栗而救荒以至紅帕千騎滿載靑銅遂自三都爰曁八路則眞所謂草木鳥獸咸有以自樂而環海以東都在歡聲喜氣中矣▣奈彼(刀削)竟未得參一席而共一觴比之杖鳩之村叟披鶴之坊伶及不若焉於予心寧不觖然矣乎惄如矣乎於是乎鬱陶之思若醉莫醒對食而停箸者屢矣當寢而繞榻者數矣第有一番擧措輒致一番風波際此曠前之良辰若如向來之景色則亦非與衆同樂之本意語不云乎兵不厭詐權而得中詐非王者之所言權或爲聖人用焉予所願者學聖人也況有一年一度之約不於此時而將何踐哉迺於昨暮俾入城中經夜渠家朝日江樓始乃握敍欣與悵幷無以爲緖然會五江之舟檝聚八營之簫鼓內府給饍掖垣供帳工歌妓舞後先互答錦蘂綺餐左右交暎于以續前日之樂永今夕之歡而長風破浪其歸如來觖然者充然惄如而躍如回想前冬此地之逢場其辛甘果何如昔我往矣兩雪霏霏今我來思楊柳依依今日之謂歟今則事歸妥帖將爲還宮大臣以下之付處罷削作一歲課決是行不得之事況今年何年則雖輿儓賤微不欲損一毛且況禮遇之臣隣乎以是諸臣若例延接而別設此會中外見此朝紙者如有具眼想有以恕予心矣其各知悉
정조 19년 · 강
命壯勇營該色監官高應濂令該大將嚴棍懲勵畿營營吏自總廳嚴棍鼓吹二人及典樂令該曹施賞
정조 19년 · 목
總戎廳啓言謹奉下敎本廳細樂手全得命等十三名處各木一疋施賞敎以各營門皆擧行而畿營及壯營尙今遲滯畿營則都事爲先推考壯營該色監官令該大將嚴棍懲勵事分付卿旣經畿伯矣擧行狀聞遲滯營吏明日捉來嚴棍後草記鼓吹二人及典樂令該曹施賞事分付
정조 19년 · 강
飭水原留守趙心泰三更前還任
정조 19년 · 목
該留守以離營上京馳聞敎以此非臆逆而何水操動駕何以上來乎然則依右相例宣傳官持標信把門然後在本府乎似此謟俗不覺髮竪身爲武將如許習氣何處學得乎以此傳敎星火分付卽刻越江三更前若不還任卽其本府勿限年充軍以懲漸染者之弊
정조 19년 · 강
兵曹壯營及各軍門以內吹細樂手等施賞啓
정조 19년 · 목
兵曹啓言內吹螺赤二十四名兼內吹十名龍虎營細樂手十九名等處各木一疋施賞○壯勇營啓言旗差備本營敎鍊官二人細樂手二十四名各木一疋施賞○訓鍊都監啓言旗差備敎鍊官二人大旗手五名細樂手十九名各木一疋施賞○禁衛營啓言旗差備敎鍊官一人細樂手十九名各木一疋施賞○御營廳啓言細樂手十九名等處各木一疋施賞○守禦廳啓言細樂手十三名等處各木一疋施賞
정조 19년 · 강
放珍島定配罪人李晉秀
정조 19년 · 목
全羅監司李書九以珍島郡定配罪人李晉秀到配馳啓有是命
정조 19년 · 강
以李蓋運爲大司憲添書批下李晩秀爲大司諫韓光植爲司諫韓用鐸爲掌令李羲甲徐有聞爲持平金羲淳鄭來百爲正言幷前望也
정조 19년 · 강
全羅監司李書九狀罷康津縣監李勉輝薪智島萬戶李時郁
정조 19년 · 목
該監司狀啓以爲濟州漂還人六名自東萊府次次護送來到薪智島而自該鎭初不往復於地方官亦不枚報於臣營直爲護送拖過四日之後始文移本邑者萬萬驚駭而自加里浦巳爲給糧入送於濟州云該鎭則雖値空鎭留鎭將之恣意直送尤極無嚴都會官康津縣監李勉輝則問情之不得擧行雖緣於兩鎭之輕先直送船路旣在地方茫然不知致使應行之例廢閣不行不可置而不論康津縣監李勉輝薪智島萬戶李時郁竝罷黜其罪狀令攸司御處加里浦僉使陳德履旣因公幹離鎭已久而空鎭凡務之不勤察飭亦甚可駭待其竣事自臣營嚴棍懲勵發關於濟州牧漂還人等星火問情馳啓後另加慰撫安接之意措辭申飭
정조 19년 · 강
遣史官諭領敦寧金履素判府事李秉模
정조 19년 · 목
予以別營動駕時兩大臣所奏甘犯專輒之罪連下嚴敎遣史官傳之且命各使附奏履素以爲臣本無知識全昧道理自顧所犯不誠無實人臣之義舍却一誠字合置何辟而臣乃肆然甘犯睯不畏死致此不敢聞之嚴敎以何面目自立於天地之間乎伏地震剝求死不得五內糜潰罔知所達秉模以爲伏奉口傳下敎震懍罔措求死不得臣之前後之罪誅戮猶輕而究其所由則全出於不忠不誠事事文飾言言虛僞自陷罔測之科頋其秉彝之性豈其至此而良心梏滅俗習纏繞向來聖敎爲世道深長之慮明白諄複可以感木石孚豚魚而臣乃不思丕變反事舊習致勤不敢聞之敎豈可一刻自容於覆載之間乎全保門戶是誰之賜而必欲自底沈滅惟願亟被典刑溘然無知此外實無可達之事
정조 19년 · 강
朝廷翌日問安不賜批答
정조 19년 · 목
敎以今日朝廷豈有問安乎且以司謁口傳敎曰專擅是何等題目則昨日大臣之以分付禁府之意入稟者豈有如許道理乎奔操懿溫之所以爲逆其源亦由於專擅二字昨日大臣事雖與徑先擧行有異而奏語極爲寒心豈可以大官有所容恕乎金領敦寧李判府事中何大臣先發此議乎遣史官問之又口傳敎曰李家煥李益運之日前上疏國綱臣分掃地無餘斧銊嶺海何惜於渠而特以無前之慶年姑且寬恕渠輩苟有嚴畏之心思效黥劓之報則必當聯疏鳴冤今日午時前其疏不入政院則國有常刑斷不饒貸以此分付○假注書徐俊輔回奏臣履素以不可不使金吾知之之意先發其議臣秉模繼之遂至入稟之境嚴敎之下震懍罔惜今方免冠席稿待罪云予以餙慶志喜之時不可有此等擧措更遣史官止之
정조 19년 · 강
右議政蔡濟恭請對不許
정조 19년 · 목
濟恭自華城上來請對敎政院曰酬應難矣以何事請對乎遣史官問之假注書趙台榮以問于右議政蔡濟恭則向日內閣進箋時欲爲仰達而未果今自水原上來有所仰陳者玆敢請對之意回奏敎以似非緊急之事退去事更爲傳諭
정조 19년 · 강
遞大司諫李晩秀持平徐有聞正言鄭來百
정조 19년 · 목
敎曰諫長今旣出肅而職務相妨臺職許遞又敎曰特平徐有聞果有衆所共知親病云許遞○來百以曾經納言請遞批以依啓
정조 19년 · 목
敎曰大司憲以遞職分付吏曹後政差其代
정조 19년 · 강
命康津縣監李勉輝勿罷待畢賑掌問
정조 19년 · 목
義禁府啓請康津縣監李勉輝薪智島萬戶李時郁發遣府羅將掌來允之敎以罪在邊將此時該道守令畢賑前不可輕遞康津縣監李勉輝勿罷待畢賑勘簿掌問
정조 19년 · 강
負罪臣李家煥李鼎運李益運聯疏賜批
정조 19년 · 목
疏略曰臣等日前疏擧自干邦憲貽惱至此嚴敎荐下自顧罪負萬戮猶輕近日俗習切痼之弊前後聖飭何等截嚴而臣等死期將迫魂不守舍不知不覺之中疏語則自歸犯分擧措則未免同浴孼由自作罪在罔赦雖卽地斧吭尙誰怨尤臣等所自悼者有之十餘年來蒙被不世之恩造得廁搢紳之列而旣無絲毫之補竟陷滔天之罪縱使臣等自斷其罪有死而已干犯如此雖殿下貸之以一縷尙何顏面自立於橫目之列而若臣等恩黥補劓之方惟在於怵然知畏愓然改圖必誠必敬無復陷於忘恩負國之罪而已魂飛湯火不知所云批以期限內聯名鳴冤省疏具悉矣
정조 19년 · 강
兵曹參議申獻朝上疏辭職賜例批
정조 19년 · 강
命金海首露王陵神廚三門待秋成畢役後狀聞
정조 19년 · 목
慶尙監司趙鎭宅狀啓以爲金海府首露王陵臣於今春巡審不得路由該邑奉審牒報之意發關知委於該府使金處漢處矣該府使牒呈內躬往陵所詳細看審則陵上封築及祭閣香大廳別無頉處而神廚三門之未及訖功處待秋成完役計料云敎以嚴飭地方官待秋成畢役後狀聞事令該曹分付
정조 19년 · 강
領敦寧金履素判府事李秉模聯疏賜批
정조 19년 · 목
疏略曰近日廷臣之罪可勝言哉國家懲討之典卽所以嚴王綱立臣分而近之所謂懲討託沫血之義而或昧縱恣之歸假排閽之名而至忽凌夷之漸將以嚴也而王綱反墜欲其立也而臣分益虧習俗一狃輾轉成痼泯泯棼棼如醉如狂使古之善覘國者覘之雖謂之國不國不是過也大哉春初十行之敎示以朝象一新之機如禹鼎之揭神奸如魏闕之懸法令許多時弊包括於不言之中臣等忝居大官非敢曰對揚萬一若其至願則亦惟在於掃蕩舊套㴠泳新化庶見尊朝廷於日月之上也奈臣等不忠無狀頑於木石迷於豚魚乃於昨日又自陷於犯分凌節之科臣等之罪可勝誅哉臣等亦具秉彝豈不知王綱之不可犯臣分之不可凌而只緣習俗纏繞精爽昏錯不自覺其重陷罔測之罪荐伏奉口傳之敎罔非人臣不敢承聞者有臣如此生亦何爲實欲卽地溘然而不可得也噫臣等之罪旣自知之矣亦自悟其習俗之所由然矣雖欲痛自刻責息黥補劓其於作孼之不可逭何哉進不得胥命退不得逬出跼高蹐厚罔知攸措竊附獄中自訟之義冒萬死聯籲伏乞聖明亟降鈇銊之誅以爲嚴王綱立臣分之助批以豈可專責於卿等兩大臣而一是去年此時之大臣一是初筵同浴之大臣也昨今責諭有激而發然餙慶之時宜使朝象和泰況別無近似於云然之事者乎卿等安心還第申告有位亟改舊習仍命遣史官傳諭
정조 19년 · 강
行景慕宮親享還御仁政殿親傳咸興永興兩本宮告由祭香祝
정조 19년 · 목
時至具冕服詣版位再拜三上香獻幣獻爵大祝兵曹正郞洪樂游讀祝訖行飮福望爎禮禮畢還入齋殿天明具翼善冠袞龍袍乘輿出齋殿由逌瞻門弘化門建陽門入仁政門詣月臺上承旨以儀仗不爲待令奏予曰旣有昨日下敎則今此儀仗初不整侍誠甚駭然兵判嚴飭該郞使之卽爲待令而下敎之下擧行如是泛忽該郞獨不知嚴畏乎過齋後令入直堂上棍問草記鼓三嚴予降座就親押位親押祝文仍命龍亭奉來階上奉安香祝訖予降自東階詣柢迎位柢迎敎禮房承旨李晚秀禮判閔鍾顯陪香祝出至城外落後復命
정조 19년 · 강
召見時原任大臣于仁政殿月臺下柢迎位仍詣璿源殿展拜
정조 19년 · 목
予謂左議政兪彥鎬等曰昨日之雨爲田事誠幸矣而宮享之際天朗雲霽尤豈不萬幸乎彥鎬等曰一雨一晴皆得其時此誠非偶然矣臣等於日昨批旨之下萬萬惶悚茅其疏中懲勵等語太不成說旣故之人何從而懲勵乎臣等初以不足責備之人亦置而不論矣予曰崔時淳之疏豈渠自辦乎渠以鄕曲遐蹤有何所知而如是爲言耶右議政蔡濟恭曰臣等所謂不足備責者亦以其遐鄕之人也予曰使渠自爲則雖加於此之言亦何足深咎而其不能自辦孰不揣而知之予之此言非謂今之登筵者有或知之也大抵渠以何知識有此論彈乎且朝家刑政自有大小輕重之先後次序而近日擧措無不紛紜錯亂世道之底平人心之得正予亦不知何時乃爾也此予所以春初宮筵以一番洞諭諭於諸臣而尙今未果者也濟恭曰誠如聖敎矣諭而不曉則不如不諭臣等忝在輔弼承佐之地旣不能對揚其萬一則聖諭雖一日十降其於迷不知曉何哉彥鎬曰臣等之至今顒俟者惟在聖諭之一降歲首朝參卽消長之大機會而便是一初淸明之政也世途之疑眩人心之馺惑庶幾由此底定而只緣臣等之昏迷未有董正之效致此紛紜之習若不及今明諭則恐此輩無懲戢之日矣予曰一番之諭予非持難而只慮空言無效此所以姑靳者也兵判沈煥之繼以一番洞諭小大顒望之意陳達予曰今此傳香之日慶禮莫大故此等事初不欲提起卿等旣言之故略有此示意卿等姑退判府事金履素曰臣等之罪已自朝參日臺言而愧服之不暇矣況日前之人言至以四維爲說此果受而爲罪處也城外逬出之後恩諭屢勤同出之僚相又因莫重典禮先卽趁造故臣亦冒沒隨入區區私義終有所不敢晏然者退歸私次擬以文字陳情矣予曰大臣處義亦自不輕今旣造朝何可更引乎乘輿至萬安門外降輿詣眞殿展拜還內
정조 19년 · 강
飭兵曹及守總兩營釐正中旬啓目
정조 19년 · 목
禁衛營啓請中旬入格人分等施賞允之敎以中旬賞單及啓目之式各營近皆幾乎齊一而兵曹中旬猶未釐正只有賞單不爲啓目自今番釐正改修啓目之意分付守總兩營亦爲均齊釐正之意竝分付
정조 19년 · 강
命勸武軍官鄭選壯勇營哨官待闕單付令宣傳官廳越首薦都政首擬參下窠
정조 19년 · 목
禁衛營啓言依不敎勸武軍官六兩擧案更捧試取後入格優等一人矢數別單書入○別單勸武軍官鄭選六兩一矢一百六十二步二矢一百四十九步三矢一百五十一步敎以人才豈必只在於石竇之內乎能越五十步地處身手俱好本營哨官待闕單付分付宣傳官廳六月以首薦越薦都政參下窠首擬事亦爲分付兵曹
정조 19년 · 강
命各營中旬人格人待過齋後頒賞于帳殿
정조 19년 · 목
禁衛營啓言今番園幸時隨駕校卒已經瑞䓤臺試射外抄出別試一技後別單書入敎以與各軍門入格人過齋後待下敎卿率領待令以爲帳殿頒賞之地兵曹及各營以此意知委
정조 19년 · 강
命西北別付料親臨試射過齋後更稟
정조 19년 · 목
政院以西北別付料親臨試射日子取稟敎以殿試前當爲之過齋日後更稟事分付兵曹
정조 19년 · 강
命毓祥宮春展拜日以旬前後擇日展拜後次詣宣禧宮行酌獻禮仍令禮曹待宣禧宮生辰月更稟
정조 19년 · 목
禮曹啓請毓祥宮展拜吉日以何間推擇敎以連値齋日以旬前後擇吉而今年乙卯又値宣禧宮百歲之年歲初以後大禮當前尙未展拜毓祥宮春展拜日次詣宣禧宮行酌獻禮卽親心爲心之意況於庚戌年毓祥宮百歲之年慈殿躬詣行禮於本宮生辰日今年乙卯所重尤有倍焉七月卽宣禧宮生辰之月卿曺知悉臨時更稟
정조 19년 · 강
命關北還餉量宜加分
정조 19년 · 목
從該監司金華鎭狀請也
정조 19년 · 강
召見諸承旨于熙政堂命廟堂抄啓御史可合人
정조 19년 · 목
持公事入侍也○因次對無時急稟定事頉稟敎以今日諸承旨持公事入侍也六房無公事此果時淸事蕳而然乎目下諸路之營賑方張麥嶺尙遠政値民食極艱之會此時賙恤之政不可一毫怠忽以其異於設賑之初必多放心之守宰當分遣繡衣以考始終勤慢御史可合人自本司抄啓○備局以御史可合人崔獻重沈興水金羲淳韓致應李羲甲朴吉源鄭履綏朴鍾淳金銑尹益烈別單書啓敎以金羲淳韓致應朴鍾淳爲先使之治裝
정조 19년 · 강
遞承旨丁若鏞以金載翼代之前望也
정조 19년 · 목
若鏞不爲仕進也
정조 19년 · 강
遞知義禁李得臣同義禁李祖承李集斗
정조 19년 · 목
承旨李祖源啓言時囚無得過三日滯囚而判義禁未差知義禁李得臣同義禁李祖承李集斗謂有情勢不得開坐判義禁未差之代請政官牌招開政差出從之敎以有情勢之諸堂亦爲許遞差代
정조 19년 · 목
以李義弼爲大司憲義弼申思運李敬一三望竝新通也申獻朝爲大司諫獻朝李東稷竝新通也李日運爲獻納申淑爲持平李東宇爲正言金銑爲校理鄭來百爲副校理洪秀晩爲修撰李晩秀爲右尹鄭好仁爲判義禁鄭存中爲知義禁李太亨曺允亨爲同義禁
정조 19년 · 강
飭刑曹判書尹師國來待
정조 19년 · 목
政院啓言刑曹郎廳來言再昨日動駕時衛外擊錚人當卽捧供而判書尹師國未肅拜次堂例不得擧行云請判書卽爲牌招允之敎以試牌違召本職又如是逡巡豈可一味相持不決乎各別申飭仍卽來待事分付○師國違召敎以仍以前牌申飭來待
정조 19년 · 강
承文院啓請兩使行齎來賜物及使臣參宴事合撰一咨漂民出送事另撰回咨從之
정조 19년 · 목
該院啓言回還兩使行齎來禮部咨文俱有賜物與使臣參宴事以前頭使行奉表稱謝之意依近例合撰一咨入送禮部此外又有康津漂民出送事亦以具表伸悃之意另撰回咨同爲下送灣府允之
정조 19년 · 강
命次對來會諸臣無民事可言勿爲登筵
정조 19년 · 목
敎曰今日次對豈爲備例而使之來會哉不敢緩於民事也若無民事敫奏之言勿爲登筵事傳于賓廳
정조 19년 · 강
重推刑曹判書尹師國召見于誠正閣
정조 19년 · 목
敎曰已至經夜尙無動靜此豈如是之事乎刑曹判書尹師國從重推考仍以前牌催促使之先爲入侍○予謂師國曰目今俗習都歸不誠無實若以未徹疏引義先朝禁令何等至嚴也伊日武承旨獨在院中霎見其疏則只論一二人而遣辭亦不深緊云故來呈下吏使之推治昨日始聞卿之姓名亦入其中矣姓名旣出於筵席則一直敦迫有非誠實故卿旣非大臣雖異常格欲爲面諭使之入侍矣大抵卿之致位八座簡在予心五載東伯亦是效勞人之云云是果成說且下語旣不深緊原疏又未入徹則在卿何有本職當許遞免試事旣是往役勿引進去
정조 19년 · 강
召見大臣及輪對官下直守令于誠正閣
정조 19년 · 목
左議政兪彥鎬(刀削)(刀削)(刀削)(刀削)(刀削)(刀削)曰近日鄭妻事誠極可悶禁堂亦恐無搜得之道矣伏乞亟降明旨使罪人速卽發現至於明諭事關係非細必有一番明諭然後臣等亦有以籍手矣臣等旣已見輕於人則臣等之言人誰聽從乎予曰鄭妻事今則便歸弄劇反爲難處矣自謫出來今已多年而任其去來今番則事端之層激蓋由於婢輩放還之事而七八年出來之人豈可到今還配乎彥鎬曰還配則已依啓矣予曰只欲伸法矣彥鎬曰旣已依啓而不令出現則安在其爲伸法也臣之自引不是飾讓伊日以後誠無立朝之顏面乞賜斥退予曰近日無暇久未引接而今筵酬酢頗幸從容卿須擔當世道以矯捄習俗爲已任可也
정조 19년 · 강
命東萊府會內穀二千石移劃守城倉
정조 19년 · 목
左議政兪彥鎬啓言東萊前府使尹弼秉所報以爲本府守城倉二去辛亥築城後設置而元米千餘石年年取耗一以爲將士支放之需一以爲城堞修繕之資十數年來屢經災荒或有停退蕩減之歲元穀漸縮耗殖隨減故癸丑以後修城之費自本府措辨至於支放則每年米一百八石上下而見今會在只是三石請自今年本府會在某樣米中二千石移付本倉每年取耗一百八石歸之支放九十石付之元穀次次裒益則十年之內千餘石米可辨於其中本米二千石卽爲還報以其耗殖千餘石永付元米取耗支放而此後則雖値歉歲勿爲停退勿犯元穀事更爲定式則可無如前不贍之歎爲辭矣守城倉穀之耗縮殆盡支放與修繕兩無所賴變通劃給在所不已但限年還報所剩用下外方報牒莫不同然而終有實效曾未見聞雖然其在重邊需鎭物情之道亦不可一切防塞請分付道臣往復商議本府會內某樣穀中二千石特許移劃仍成節目嚴主科條限年之法亦令恪遵無違至有實效擧行形止使之狀聞從之
정조 19년 · 강
開城留守李冕膺狀請泰安等倉加分長湍倉盡分從之
정조 19년 · 목
左議政兪彥鎬啓言開城留守李冕膺狀啓以爲本府穀總自來不敷狀請加分雖在平年每以爲常而今當歉荒之餘民情遑急本營泰安倉中軍礪峴金川白川等各倉留庫各穀限三分一加分粘石屯倉限折半加分長湍倉特許盡分事竝令廟堂稟處矣本府從前春窮糧乏之時狀請加分已多其例而方當歉荒之餘民情之遑急宜加軫念請幷依狀請許施從之
정조 19년 · 강
重推備堂徐有隣金持默鄭好仁閔鍾顯李秉鼎李敬懋李時秀徐有大李漢豐徐龍輔
정조 19년 · 목
左議政兪彥鎬啓言今日次對來會之備堂雖緣民事之無可仰達不得入侍而班儀不成事體未安請竝重推從之
정조 19년 · 강
推掌令韓用鐸修撰洪秀晩
정조 19년 · 목
左承旨洪仁浩啓言掌令韓用鐸傳啓未及承批而俓擧他啓做錯非細請推考從之用鐸避嫌敎以勿辭亦勿退待仁浩又啓言二司若有合所懷則玉堂所當留待臺啓承批後同陳所懷而修撰洪秀晩初旣無端就座更欲進前奏辭請推考從之
정조 19년 · 강
命柳師文事斯速停啓
정조 19년 · 목
兩司前啓柳師文事批以豈可至今相持斯速停啓
정조 19년 · 목
敎曰刑判處義事事異常格豈可循例督出乎未徹疏無敢引義法禁至嚴而生疏之武承宣旣奏於筵席至有攔入投呈之下吏料罪之命則亦豈可掩置不言以益其不誠之習俗乎重臣不可置之䵝䵢之中昨日始問伊時參見之承宣則大略亦可知矣近來朝體雖不成說彈一重臣皆以前銜上疏則流弊當如何況其所言無一着落此習一開人何措手然則東伯五載出於特恩此一款亦入於構捏中乎豈獨爲一重臣地所關朝體所係後弊旣聞於承宣何必取見疏本後處分前正言宋文述亟施削職之典此後此等之習若不嚴懲設置臺閣將用於何隨現痛繩以靖世道斷不可已以此嚴飭
정조 19년 · 강
遞刑曹判書尹師國
정조 19년 · 목
敎曰洞知其無足深引特命入侍矣本職之一番遞解實爲重四維之道刑曹判書尹師國許遞至於試役係是往設更加申餙行公使之進去
정조 19년 · 강
有政吏曹判書尹耆東參判黃昇源兵曹判書沈煥之進
정조 19년 · 목
以安筞爲校理李鴻運爲慶尙右兵使
정조 19년 · 강
改差洪州牧使鄭東愈以李東稷代之口傳也仍命鴻山縣監金思䄷下去與否査問以啓
정조 19년 · 목
敎曰此時守令不可一味癏曠洪州牧使改差令該曹口傳拔例擇差使之當日辭朝鴻山縣監其間果已下去亦令該曹査問草記吏曹以思䄷今方下去啓
정조 19년 · 강
重推洪州牧使李東稷仍飭赴任
정조 19년 · 목
吏曹以東稷謂與前道臣有嫌不卽辭朝啓請重推申餙下送允之
정조 19년 · 강
命領議政洪樂性省掃時除朝辭
정조 19년 · 목
敎曰領相省掃時除朝辭還來後入來肅拜事遺備郞傳諭
정조 19년 · 강
放忠州牧竄配罪人金思穆
정조 19년 · 목
忠淸監司李亨元以罪人金思穆忠州牧到配馳啓敎以遠亦遠近亦近已有下敎久亦久速亦速何必許久滞謫飭已行矣放送事回諭
정조 19년 · 강
命龜山僉使安景祐勿罷造給印信
정조 19년 · 목
全羅監司李書九抄啓以爲慶尙道左漕倉領運差使員龜山僉使安景祐押領本倉漕船到萬頃古群山鎭前洋留碇候風猝値風雨帶來通印金尙賢荷印落水故極力極救印信則仍爲漂失伊日事勢藉曰急遽所帶印信不能謹守之罪有難容恕該僉使爲先罷黜其罪㧋請令攸司御處敎以船隻利運則何必勘罪該差員勿罷印信造給事回諭
정조 19년 · 강
京畿監司徐有防以高陽郡査問形止馳啓
정조 19년 · 목
該監司狀啓以爲依傳敎査問於高陽郡首鄕金柱厦首校李聖完首吏李宗植等則所告以爲今月十一日巳時本郡碧蹄站撥將李震芳來告以爲坡州沙▣里所在率屬婢輩今方上去該牧報㧋自撥路過去云故本郡郡守其上去與否使之探察旌聞直由楊州境間路上去而本郡則初不過去故防遮一事元無可論
정조 19년 · 강
罷大司諫申獻朝司諫韓光植持平申漵
정조 19년 · 강
命鐵串堡別將張應道加資
정조 19년 · 목
兵曹啓言因江華留守權欕狀聞鐵串堡別將張應道極救十六人命事有更考實跡報來後稟處之命矣卽椄該留守移文以爲末捧招幼穉使其父母抱來摘奸數準八名嶼在海中不可此於江邊淺水非別將之力無以發船赴救云實蹟旣如此該別將似當施以加資之典請上裁敎以加資
정조 19년 · 강
命新榜安衡稷單付僉知眈羅臣李台祥等先付注書
정조 19년 · 목
敎曰今榜文科安衡稷年巳七十九云何待分館爲先僉知加設單付事分付該曹又敎曰今傍中濟州文臣李台祥洪達勳邊景鵬旌義文臣高鳴䳽夫宗仁俱是遠人先付注書皆登筵然後次差代事分付
정조 19년 · 목
承旨李肇源啓言前參議金載翼旣巳蒙敍除職而前參知成德雨係是同罪故敢此仰達敎以敍用
정조 19년 · 목
備局以大祭在卽祭官無以分排啓請侍從堂上堂下違牌坐罷人竝敍用付軍職允之
정조 19년 · 강
罷洪州牧使李東稷以柳誼代之口傳也
정조 19년 · 목
吏曹啓言新除洪州牧使李東稷處申飭下送事自臣曺草記蒙允而半日相持謂有嫌避終不辭朝請罷黜其代更爲口傳擬入允之
정조 19년 · 강
召見洪州牧使柳誼于重熙堂
정조 19년 · 강
召見僉知安衡稷新榜扗元申鳳朝于重熙堂中批衡稷爲工曹參議
정조 19년 · 목
敎曰今日召見今榜文科年七十九歲老人僉知安衡稷爲其八耋登科而己矣及其登筵也突誦七書而句讀音釋不錯一處精力之不衰無異於癸巳榜故參判辛受釆此猶奇矣尤可奇者卽昔乙卯爲大小科初試今乙卯文科始大闡事若有待者然問其地處故參判安邦俊之七代孫云其在示意之道豈可以僉知下鄕乎僉知安衡稷工曹參議除授仍令今日謝恩事分付
정조 19년 · 강
命新榜壯元申鳳朝擬人卽署窠使之今日肅命遣官致祭於東陽都尉申翊聖貞淑翁主仍差鳳朝及假注書金熙周講製文臣
정조 19년 · 목
敎曰今因昔乙卯大小科初試今乙卯大科唱第老人工曹參議安衡稷之入侍聞之今榜文科扗元典籍申鳳朝卽昔乙卯文科壯元弼善申疏之孫而昔榜今榜皆出賦題昔榜之題卽肇開鴻業也事事稀貴節節奇異旣聞之後豈可無示意之擧卽署見窠令該曹口傳擬入使之今日肅命予於東陽都尉每多曠想徵稿而見之贖庄而還之況今其家科慶之出常者乎遣禮官卜日致祭於都尉內外又敎曰因申龜朝銓曹不得檢擬申鳳朝云其在挈矩之道宜有區處申龜朝見任郞署改差又敎曰今見嶺南居假注書金熙周其實才巳知於三策賜第之時而筵席奏對亦甚純熟來頭之進步可知旣愛其才特賜及第則此等之人何待抄啓乎講製文臣加差啓下事令內閣知悉賦作之絕等見於申鳳朝吏曹正郞申鳳朝依崔光泰例特付講製之列而座次置之崔光泰之之次事亦令內閣知悉
정조 19년 · 강
推吏曹判書尹蓍東參判黃昇源濟州直赴人金命獻改贈二品實職
정조 19년 · 목
承旨李肇源啓言今乙卯式年文科中濟州直赴人金命獻以唱榜前身故例贈承文正字纔巳啓下矣追聞命獻應試於上年正月而榜出之前因推恩加資超二階爲嘉善云當以二品實識追贈而該曹未之覺察例贈參下之職請該堂推考原單使之改付標以入從之
정조 19년 · 강
命檢閱吳泰曾加差謄錄郞廳
정조 19년 · 강
禁推假注書任天常尹㴠任百禧權行彥
정조 19년 · 목
敎曰式年文科異於庭謁遐鄕人多參榜以是之故假注書受點則雖無酬應之公事召見承宣爲渠輩新入堂后者之持鍮硯草册登筵行注書之事也今榜亦用是例而多稱在外遐鄕之人唱第後卽爲尋鄕事勢似然而京居文臣之稱在外者釋褐之初怠忽之習宜警當該假注書竝禁推
정조 19년 · 강
遣御醫隨往領議政洪藥性禁掃行
정조 19년 · 목
敎曰領相禁掃之行明月當下去云道伯陪行聞除之而逾慕華峴後落後御醫一員亦爲騎驛隨往事分付
정조 19년 · 강
召見藥院提調于重熙堂
정조 19년 · 목
敎曰詞訟之長不可久曠刑曹判書之代今日政差出○以宋鍈爲大司諫李秉喆爲司諫申鳳朝爲持平鳳朝新通也申思運爲刑曹判書趙鎭寬爲兵曹參判柳楦爲典籍楦落仕最久人也白泓鎭爲魚面萬戶○再政以具庠爲漢城判尹
정조 19년 · 강
命時囚任百禧付過放送
정조 19년 · 강
司直李得臣禮曹參判李集斗疏陳病狀乞免享官賜批許之
정조 19년 · 강
戶曹以華城城役時匠手十二人搜覓頒賞啓
정조 19년 · 목
該曹啓言華城城役時閑散各色匠手施賞中未及待令者待來現出給事草記有未到十二名更加搜覓頒給後以聞之命矣木手十名治匠二名石手一名往復本府隨其來現一一頒給
정조 19년 · 강
特差司果姜大輝司鑰
정조 19년 · 강
以整理穀分俵于八道三都
정조 19년 · 목
三都八道乙卯整理穀設置節目曰整理所區劃錢十萬三千六十一兩內幸行時各項用下爲六萬三千六十一兩華城設屯物力爲一萬兩耽羅賑資爲一萬兩時在爲二萬兩謹奉聖敎就其數分排於八道三都使之派分列邑換作穀物以乙卯整理穀稱號京畿二千兩湖西湖南關西各三千二百兩嶺南四千兩華城關東海西關北各一千兩松沁兩都各二百兩自本所定校吏次次把驛下送一各該道臣較量邑治大小均排作穀後邑名石數使之開錄狀聞句管則備局有司堂上爲之逐年糶䨀竝耗會錄每歲末以實數狀聞三都亦令依此擧行一設施此穀分置三百州縣出於廣敷慈恩咸被民庶以至億萬斯年藏之無盡傳之悠久之聖意則其所重不可比論於儲置餉還等穀物斂散之除或售吏奸歲儉之時混置停減則該守令比還穀虧欠律加等論勘不飭之道臣亦爲論罪其中虛實自備局發遣郞廳這這摘奸俾無一分䟱虞之弊一整理穀所重何如則逐年糶䨀耗上生耗穀與歲增慮或生弊限七年準四萬石永作原穀後每年所殖耗條則華城留守旣兼整理使以此劃給俾作行宮整理之用一整理穀不可與各衙門穀相混一倉之內別峙一庫揭標識之給還之時曉諭別分使婦孺之賤咸知升斗之微皆出慈恩而耕穫之除亦知此穀之異於他穀一未盡條件追後磨鍊○水原府頒下錢一千兩作租七百六十九石三斗五升分俵各倉山倉租一百四十四石社倉租一百四十五石設倉租一百十八石海倉租四十一石雙倉租一百一石司倉租二百二十石三斗五升江華府頒下錢二百兩作租二百石開城府頒下錢二百兩作租一百石粟三十石春年七十石京畿頒下錢二千兩作租二千石分俵各邑廣州驪州楊州坡州長湍各租九十石竹山南陽各租八十石富平仁川通津利川豐德安城朔寧各租七十石喬桐高陽龍仁振威果川各租六十石安山金浦交河楊根加平永平陽城始興抱川陽智砥平陰竹各祖四十石麻田陽川積城漣川各祖三十石平安道頒下錢三千二百兩作春年七百八十七石稷七百九十一石唐七百五十七石木麥八百六十五石分俵各邑平壤江西龍岡三和各春年九十石永柔肅川安州定州寧邊各稷九十石義州宣川中和各唐九十石成川江界楚山碧潼各木麥九十石順安龍川咸從各春年七十五石嘉山龜城朔州价川博川各稷七十五石鐵山祥原昌城慈山順川各唐七十五石熙川渭原德川各木麥七十五石甑山江東各春年五十六石泰川稷五十六石郭山殷山各唐五十六石三登陽德寧遠孟山雲山各木麥五十六石咸鏡道須下錢一千兩作粟八百三十三石五斗分俵各邑安邊永興咸興北靑端川春川鏡城會寧鍾城各粟五十石德源定平長津明川當寧慶源各粟三十五石高原洪原茂山穩城慶興甲山三水各粟二十石文川粟十八石五斗利城粟十五石慶尙道頒下錢四千兩作租四千石分俵各邑慶州安東大兵尙州星州晉州密陽各租八十石昌原寧海靑松仁同順興參谷善山金海蔚山東菜河東巨濟各租七十石咸陽永川興海醴泉榮川豐基淸道金山陝川昆陽咸安草溪梁山盈德慶山南海固城義城居昌迎日長鬐機張淸河彥陽奉化眞寶軍威比安禮安龍宮新寧河陽玄風義興靈山開寧昌寧知禮高靈聞慶咸昌泗川三嘉宜寧山淸鎭海安義丹城慈仁熊川柒原英陽各租五十石全羅道頒下錢三千二百兩作租三千二百石分俵各邑全州羅州各租一百石光州南原順天各租九十石長興長城潭陽靈光靈巖古阜金提寶城淳昌康津咸平務安南平茂長興陽扶安泰仁海南各租七十石綾州礪山茂朱錦山樂安益山珍島臨陂金溝咸悅光陽鎭安任實高山各租六十石昌平萬頃長水雲峯谷城求禮玉果同福和順沃溝興德井邑高敞各租四十石龍安龍潭珍山各租三十石法聖租二十石忠淸道頒下錢三千二百兩作租三千二百石分俵各邑淸州忠州各租一百二十石公州洪州各租一百十石瑞山天安林川韓山沔川沃川恩津鎭川鴻山各租七十石淸風溫陽槐山舒川大興泰安靑陽連山懷德永同稷山禮山燕歧淸安報恩各租六十石丹陽定山德山唐津海美木川牙山庇仁藍浦保寧結城全義陰城石城黃磵靑山文義堤川扶餘各租五十石平澤新昌尼城鎭岑懷仁各租四十石延豐永春各租三十石江原道頒下錢一千兩作太一百五十石租一百五十石粟一百五十石稷三百九十石木麥一百六十石分俵各邑江陵租三十五石稷二十五石原州木麥二十七石稷四十石春川粟二十五石稷三十石淮陽太二十石稷三十石鐵原粟十石稷三十五石伊川粟十石稷三十五石寧越粟二十石木麥二十石三陟太二十石木麥十石襄陽太十石租二十石杆城太十石租二十石平海太十石租二十石高城太十石租十五石通川太十石租十五石平昌粟十五石稷二十石旌善粟十石木麥二十五石金城太十石稷三十石平康太十五石稷三十石橫城木麥八石稷三十石洪川粟三十石稷十五石金化木麥二十五石稷二十石蔚珍太十石租十五石楊口太十石粟二十石很川木麥十五石稷三十石麟蹄太十石木麥三十石安峽粟十石稷二十石歙谷太五石租十石黃海道頒下錢一千兩作租七百八十石粟二百二十石分俵各邑松禾殷粟康翎長連各租二十石甕津文化各租三十石免山粟三十石遂安新溪各粟四十石金川豐川各租四十石白川信川延安長淵各租五十石谷山粟五十石海州黃州安岳載寧鳳山平山各租六十石瑞興粟六十石
정조 19년 · 강
遞承旨李儒慶以李海愚代之前望也
정조 19년 · 강
召見整理儀軌廳堂上李晚秀于便殿
정조 19년 · 강
命掖隸馬榮麟照法痛治
정조 19년 · 목
左尹李晚秀啓言日前大臣卿宰北山之會卽飾慶之盛擧與私自宴集有異而掖隸馬榮麟乘醉突入狂酗亂嚷擧措絕悖掖隸作拏之習前浚飭禁何如而又有此無前之變怪臣方待罪京兆而旣非囚禁衙門無以按法懲治敢此仰達敎以飭禁何如而掖隸所犯聞甚駭然卿之所奏得體令該曹照法痛治定配
정조 19년 · 강
命內閣提學沈煥之箚子政院看詳捀入
정조 19년 · 목
提學沈煥之請承傳色啓言臣猥陳一箚竊附匡救之義初無涉禁之語而政院旣捧旌却巳乖格例相特經宿終始推㧌臣雖疲軟跡廁近密誠切憂愛有懷無隱亦職分內事耳承宣之如是阻搪極爲寒心請當該承旨從重推考允之敎以旣云無涉禁之語令政院看詳捧入
정조 19년 · 강
賜內閣提學沈煥之箚批
정조 19년 · 목
箚略曰天之道誠而巳人君對天其道亦誠而巳今臣等仰我殿下卽一天耳豈敢料天之覆萬物不用其誠而別有一箇權字哉乃者挹淸親閱之命初下搢紳韋布擧皆驚惶附耳相語曰年前江樓之往事得無復起乎臣獨以爲聖人亦天耳天豈欺人乎雖欲進先事之戒臆料天意亦非人臣道理也請臣蓋有以臣言爲是者矣及夫江閣二三大臣之入侍退出也喜謂臣曰昨日之言果是矣小頃復承入侍之命纔到樓下巳見簫鼓中流杯盤在船繼降連牘之敎而遂呼承宣展而讀之臣等環聽至五六行始知殿下之待臣等不循王道之中正乃用覇略之顚倒耳鳴呼聖人亦有此一擧之謬乎夫權者聖人所以處事之變而周公周公二字以大舜改書下蓋一行之極天理之公而爲人倫之至者也何嘗似殿下今日之爲哉況王者之大權實在於闡義理而安宗社則今殿下所敎權而得中云者臣不敢知也雖然臣等之所以仰殿下者卽天道之誠而臣等不忠無狀平日不能致誠於事殿下之際而恒自陷於自欺欺君之科則其敢望殿下之待臣等全用一誠字乎此臣等之罪也臣於江樓扈歸之夕反復思惟若有怳然惕然者夫今年之獻壽稱慶千載罕覯之嘉會而八域同忭之盛儀也以殿下至仁盛德思推餘歡及於草木鳥獸(刀削)(刀削)(刀削)伏望殿下勿以臣言謂不足用亟降明旨收還前後禁言之諸條及辭敎之過中者以勸言者仍降明論播告中外俾民志壹而世道靖焉批以卿豈欺予取而看來往往有警切激昂處其詞足以感人些少下語之未會本旨都不苛評卿箚之締思溝神在於江行及收禁條降明諭數件末乃結之以矯俗下誣爲一篇之闕鍵收禁非可論明諭不欲爲江閣親閱中流抔盤歸之於權不得中者卿說遁矣是擧也蓋取諸地中之水天上之雲自以爲內聖外王權而合經事如日月星辰高照䊮道是皇王帝覇大鋪敍非予自聖所仰述者卽我家法也昔在世宗朝講武于東郊起讓寧之謫而設宴慰之宴罷還其謫而回鑾外此望遠喜雨亭之水操具載國乘誠如卿者亦敢竊議於聖人之擧措也哉卿也故宣此溫批以卿言人所難言悃愊自露也卿外更有掇拾飣餖之徒者象魏在彼
정조 19년 · 강
還給承旨金載翼上疏仍命牌招入直
정조 19년 · 목
疏略曰卽伏見奎章閣提學沈煥之啓辭則以其箚子之不爲捧納謂之阻搪至請重推噫其言則義理也其意則匡救也臣職在該房其所捧納豈有他辭而其中一二句語頗涉禁令故歷日趑趄不卽登徹此固臣不職之罪則問備之命直是末勘臣何敢晏然在職乎忙陳短章徑出禁扄狀乞亟削臣職仍治臣擅離之罪敎以周公二字改以大舜書下之後尤無涉禁之端而承宣趑趄旣得體內閣請推亦似然原疏還給卽爲牌招入直
정조 19년 · 강
放時囚任天常權行彥
정조 19년 · 강
命華城還穀留庫中三分二依該留守狀請加分辰資八百石亦以附近邑穀劃送
정조 19년 · 목
備邊司啓言水原留守趙心泰狀啓以爲本府穀薄自來不數昨年停退數甚夥然除却應留以其餘數分排還戶實有不足之慮見今所餘不過支來月初巡留庫米租太各三分二加分賑穀劃下三千石內所餘不滿有包不可不變通賑穀八百石以附近邑某樣穀中亦許添劃事幷令廟堂稟旨分付矣値此災荒之時無論還賑穀少民多無以排比其勢固然留庫加分依請許施賑資分付於京畿道臣華城附近邑中量其留庫實數限八百石使之劃送允之
정조 19년 · 강
命東陽尉貴主內外致祭時承旨中爲其子孫人進去
정조 19년 · 목
敎曰東陽尉內外致祭初以禮官進去下敎矣更思禮官則秩卑以承旨進去貴主祠版亦當致祭承旨中爲其內外孫人進去
정조 19년 · 강
命光陵忌辰祭獻官尹東晚改付標推吏曹當該堂上
정조 19년 · 목
政院啓言獻官尹東晚受由在外無以齋宿受香該曹之初不致察殊涉未安請當該堂上推考獻官使之改付標以入允之
정조 19년 · 강
吏曹判書尹蓍東參判黃昇源聯疏賜批
정조 19년 · 목
疏略曰月前臺臣沈達漢李景溟崔時淳李儒修等汰拿蒙宥之後探問該府則卽已付過放送云故今初七日政循例送西付軍職而同日政達漢拜兵曹佐郞十三日政景溟拜副修撰達漢則已出而供仕矣昨日得接該府移牒其時諸人以監察茶時替行事照律而奪告身云該府之當初云云與近一朔而始通及于臣曺者雖未知何故而臣等矇然照檢受點行公特降威罰以彰臣等之罪沈達漢兵曹佐郞李景溟副修撰之望崔時淳李儒修軍銜單子幷命勿施以嚴邦憲批以奪告身者蕩滌該府堂上推考卿等勿辭行公
정조 19년 · 강
司直尹師國上疏賜批
정조 19년 · 목
疏略曰臣感激洪造冒沒登筵恩言鄭重開釋無餘又伏見傳敎下者字字降摯句句昭晣本職則許解試事則勉赴責以往役之義俾開進身之路傍觀爲之感歎臣心尤當如何第臣遭罹罔極身名僇辱將無以藉手事君其在區區自靖之義惟有鏟跡班聯歸伏松楸以爲餘生塵刹之報而已尙何敢憑恃寵靈因仍遲徊殆若無故之人哉玆敢冒控危懇徑發卿行伏乞亟命攸司判臣姓於朝藉批以洞悉本事卿其勿辭行公
정조 19년 · 강
安春君烿疏陳病狀乞免享官賜例批
정조 19년 · 강
命醫女家作拏掖隸馬榮麟嚴刑絕島充軍李壽百嚴刑定配姜壽萁文禧福卞昌信嚴杖一百充定若役
정조 19년 · 목
內醫院啓言近聞醫女之家有別監作拏之擧人物幸免被傷故故不上聞請勘矣三昨之夜別監馬榮麟多率無賴輩捉去醫女德愛恣意亂打擧措絕悖云掖屬之與醫女鬪敺己極痛駿而差備待令醫女之無難犯手若是拫藉其在懲後勵他之道不可置之其先發之罪雖己勘處更令法司依律嚴勘其作黨助虐之類請一體照勘敎以前此嚴法重繩果何如則若有一分法綱名以掖隸乃敢旣犯又犯若是其悖惡乎刑曹堂上卽爲開坐曺門之外通衢聚會都民盛陳刑威先自馬榮麟箇箇考察各別嚴刑絕島殘鎭充定鎭奴觀於政院啓辭掖隸李壽百爲同惡云亦爲嚴刑定配嚴訊嚴杖與否當遣宣傳官摘奸無敢從忽之意刑郞發牌立庭嚴飭掖隸姜壽箕伊日新差之漢云嚴杖一百降定若役三昨以前先爲作亂掖隸等問於該廳査出卽文禧福卞昌信云亦爲嚴杖一百降定若役其餘依政院啓辭批答擧行事分付該曹作拏如此而不卽草記乃於再犯之浚始乃登聞反不若政院之據理登時請罪從前嚴飭之意果安在哉提調推考首醫汰去此後掖隸之作拏者一邊囚禁一邊草記事定式載之本院謄錄
정조 19년 · 강
命司謁金興大科治符同掖隸作拏捕校令捕將嚴棍降役該大將柳孝源越俸五等自令夜身自巡邏推訓將李敬懋仍飭三營門巡邏
정조 19년 · 목
政院啓言敺打醫女之掖隸馬榮麟纔因內醫院草記以待處分而同黨肆惡之類自本院査問於掖庭署則別監李壽百姜壽箕右邊捕校趙重謙與榮麟同往醫女家幷力敺打云李壽百姜壽箕等一幷出付法司照法嚴繩常時不飭之司謁令攸司從重科治捕校亦令攸司一體嚴處當該捕將旣不能檢飭又不能摘發當重勘而本院請推之外無他可施之罰何以爲之允之敎以此啓辭可謂得體與昨日亞尹同然矣掖隸等嚴刑爲奴等事草記批旨已下敎該捕校則與同黨作拏稍間令該大將嚴棍降定若役近來捕將順便莫甚問夜則闔眼縱校而肆惡一時遞罷近於戲劇爲先越俸五等自今夜逐夜身自行巡凡以掖隸院隸皂隸爲名及其他諸般犯夜者各別嚴加詗察捕捉捕廳何論近來巡邏營門不能檢飭而然伊夜巡邏聞是訓局該將臣爲先從重推考此後三營巡邏一毫怠忽當該將臣難免重勘以此嚴飭○刑曺啓言此山宴集時狂酗亂嚷之掖隸馬榮麟決杖一百後杆城郡定配所押送敎以前罪未勘後罪又出如許亂法之徒豈可百杖編配懲其惡乎依內局草記及政院啓辭批旨擧行
정조 19년 · 목
刑曹啓言司謁金興大原情旣已遲晩請考律重勘敎以化外亂民之如馬榮麟惡物悖漢特敎飭禁猶不知戢幺麼何謁何以行號令乎今番則依拘囚兵曹掖隸諸漢例俸侤音故爲放送
정조 19년 · 강
命典僕洪五蕃率守僕入望人待令
정조 19년 · 목
成均館啓言守僕黃在湜鄭吉祿爪朔之代以生徒守僕試才抄擇備三望受點次別單書入敎以先朝頻召守僕捧講而近來久不爲之望筒故留洪五番率入望典僕待令
정조 19년 · 강
遞刑曹判書申思運以李敬懋代之前望也
정조 19년 · 목
敎曰犯罪掖隸有通衢開坐擧行之事未肅拜刑曹堂上許遞前望單子入之待下批牌招先開坐後謝恩
정조 19년 · 강
分揀時囚尹㴠
정조 19년 · 목
㴠在長湍義禁府啓請拿來有是命
정조 19년 · 강
命前文衡徐有臣生日宴需自箕營題給